എറണാകുളം മെഡിക്കല് കോളേജ്, ഓപ്പറേഷന് തിയേറ്ററില്ലാതെ ഒരു അത്യാഹിത വിഭാഗം കൊച്ചി: കൊച്ചി നഗരത്തിലെയും ജില്ലയിലെയും പാവപ്പെട്ട രോഗികള്ക്ക് ആശ്രയമായ എറണാകുളം സര്ക്കാര് മെഡിക്കല് കോളേജിലെ അത്യാഹിത വിഭാഗത്തില് ഓപ്പറേഷന് തിയേറ്റര്, അടിയന്തര ചികിത്സാ സംവിധാനം ഐ.സി.യു എന്നിവ സ്ഥാപിക്കുന്നത് നീളുന്നു. അടിയന്തര ശസ്ത്രക്രിയയ്ക്ക് സൗകര്യമില്ലാത്തത് സാധാരണക്കാരായ രോഗികളെ മാത്രമല്ല, എം.ബി.ബി.എസ് വിദ്യാര്ത്ഥികളുടെ പഠനത്തെയും ബാധിക്കുന്നു. രണ്ട് ദേശീയപാതകള്, നിരവധി ചെറുതും വലുതുമായ വ്യവസായ സ്ഥാപനങ്ങള് എന്നിവ സ്ഥിതി ചെയ്യുന്ന മേഖലയായ കളമശേരിയിലാണ് സര്ക്കാര് മെഡിക്കല് കോളേജ്. ഇവിടങ്ങളില് അപകടമുണ്ടായാല് മെഡിക്കല് കോളേജ് ആശുപത്രിയിലെത്തിക്കുന്ന രോഗികള്ക്ക് അടിയന്തര ശസ്ത്രക്രിയ നടത്താന് സംവിധാനമില്ല. കോട്ടയം മെഡിക്കല് കോളേജിലേക്കോ സ്വകാര്യ ആശുപത്രികളിലേക്കോ പോകേണ്ടിവരും. അടിയന്തര ശസ്ത്രക്രിയയ്ക്ക് സൗകര്യവും ഐ.സി.യുവും ഒരുക്കാന് നടപടി ആവശ്യപ്പെട്ട് ജസ്റ്റിസ് വി.ആര്. കൃഷ്ണയ്യര് മൂവ്മെന്റ് വീണ്ടും ആരോഗ്യമന്ത്രിക്ക് നിവേദനം സമര്പ്പിച്ചു. കേരളത്തിലെ മറ്റു മെഡിക്കല് കോളേജുകളില് അഞ്ച് കിടക്ക സൗകര്യം വരെയുള്ള ഓപ്പറേഷന് തിയേറ്ററുകള് പ്രവര്ത്തിക്കുന്നുണ്ട്. എന്നാല്, എറണാകുളം മെഡിക്കല് കോളേജില് ഇതിനായി സൗകര്യമില്ല. സൗകര്യം അനിവാര്യം നൂറ് എം.ബി.ബി.എസ് വിദ്യാര്ത്ഥികളുള്ള മെഡിക്കല് കോളേജില് നിശ്ചിത സൗകര്യങ്ങള് ഒരുക്കണമെന്ന് ദേശീയ മെഡിക്കല് കമ്മിഷന്റെ നിര്ദ്ദേശമുണ്ട്. എമര്ജന്സി ഓപ്പറേഷന് തിയേറ്റര്, പ്ളാസ്റ്റര് മുറി, അഞ്ച് കിടക്കകളുള്ള ഐ.സി.യു. എന്നിവ വേണമെന്നാണ് നിര്ദ്ദേശം. 2022 23 വര്ഷം മുതല് അടിയന്തര ചികിത്സാ സൗകര്യം മെഡിക്കല് കോളേജുകളില് ആരംഭിക്കണമെന്ന് മെഡിക്കല് കമ്മിഷന് നിര്ദ്ദേശിച്ചിട്ടുണ്ട്. രോഗികളെ സ്ഥിതിയനുസരിച്ച് മൂന്നു വിഭാഗങ്ങളായി തിരിച്ച് 24 കിടക്കകളുള്ള ട്രോമാ കെയര് സെന്റര് പ്രവര്ത്തിപ്പിക്കണം. വിദ്യാര്ത്ഥികള്ക്ക് നഷ്ടം അടിയന്തര ഓപ്പറേഷന് തിയേറ്ററും ഐ.സി.യുവും ഇല്ലാത്തത് എം.ബി.ബി.എസ് വിദ്യാര്ത്ഥികളുടെ പഠനത്തെയും ബാധിക്കും. ഈ വിഭാഗങ്ങളില് പ്രായോഗിക പരിശീലനം തേടാനുള്ള അവസരം വിദ്യാര്ത്ഥികള്ക്ക് ലഭിക്കുന്നില്ല. ഫണ്ടുണ്ട്, പണിതില്ല അടിയന്തര ചികിത്സാ വിഭാഗത്തില് നവീകരണത്തിന് 2021ജൂലായില് ഒന്നര കോടിയോളം രൂപ അനുവദിച്ചിട്ടുണ്ട്. ഫണ്ട് വിനിയോഗിച്ച് കൂടുതല് സൗകര്യം ഒരുക്കാനോ ഉപകരണങ്ങള് വാങ്ങാനോ നടപടികള് സ്വീകരിച്ചിട്ടില്ല.